雁南飛
作者：戴表元
朝代：宋

paragraphs: 雁南飛，飛且鳴。
我不愛爾絕漢排雲之健翼，愛爾秋來意氣各有適。
江湖萬里同風聲，風聲萬里秋蕭索，山鄉田荒水鄉薄。
不應專爲稻粱來，得飽自住今亦樂。
群飛嘹唳奈爾何，青天茫茫無網羅。
誰知世有苦心者，夜半聞聲悲轉多。
雁南飛，勸爾飛時莫近征婦舍，手觸邊衣添淚下。
更莫飛近貧士屋，絃絕樽空怨悽獨。
雁南飛，飛且止，世事驚人例如此。
我昔扁舟五湖水，年年見爾秋風裏。
如今未斷少年情，一度雁來心一驚。
今年雁來明年去，明年去去江南路。
欲將書寄去邊人，明年認作書回處。